12 ontsnap uit selle by Mt. Frere(Argieffoto: pixabay) Die waarnemende polisiehoof in die Oos-Kaap, genl.maj. Zithulele Moses Dladla, het die polisie se 72-uur-aktiveringsplan in werking gestel nadat 12 gevangenes Donderdag in die vroeë oggendure uit die aanhoudingselle van die Mt. Frere-polisiestasie ontsnap het. Polisiebeamptes was glo omstreeks 02:00 besig met ŉ roetinepatrollie van die selle toe hulle op ŉ gat in die muur van een van die selle afgekom het. Altesame 12 gevangenes was skoonveld. Die heining om die gebied by die selle is ook geknip, sê kol. Priscilla Naidu. Die 12 is aangehou op aanklagte wat wissel van diefstal tot gewapende roof en verkragting. “Die gevangenes is gevaarlik en moenie genader word nie. Mense moet eerder die polisie inlig of ontbied,” sê Naidu. Die gevangenes wat ontsnap het, is: Luthando Mangaliso (verkragting), Sikhona Manyambela Ntabankulu (roof met verswarende omstandighede), Funisile Nodada Ntabankulu (roof met verswarende omstandighede), Ntokozo Diko Ntabankulu (roof met verswarende omstandighede), Mandla Mcukana (roof met verswarende omstandighede), Bandile Banzi Blaai (roof met verswarende omstandighede), Aphelele Aros (gewapende roof), Nkosikhona Ngcopheni (diefstal), Ayanda Madzikane (roof met verswarende omstandighede), Luphumzo Sodladls (huisroof), Mbonowenkosi Boto (roof met verswarende omstandighede) en Spelele Ngqetho (roof met verswarende omstandighede). Foto’s van die groep was nie dadelik beskikbaar nie. Enigiemand met inligting oor die voortvlugtendes kan die bevelvoerder van die Mt. Frere-polisiestasie, kol. Fundiswa Mhlamanzana, by 082 499 2480 of 039 2550550 bel, of die polisie se Stop Misdaadnommer by 08600 10111 skakel.